ምዕራብ ኢትዮጵያ ውስጥ ታጣቂዎች የመንገደኞች አውቶብስ ላይ በከፈቱት ተኩስ ዘጠኝ ሰዎች ተገደሉ ። የኢትዮጵያ መንግሥት ቃል አቀባይ አቶ ሬድዋን ሁሴይንን ጠቅሶ አሶስየትድ ፕሬስ እንደዘገበው አደጋው የደረሰው በቤንሻንጉል ጉሙዝ ክልል የታላቁ የህዳሴ ግድብ ግንባታ በሚካሄድበት ስፍራ አቅራቢያ ነው ። በዘገባው መሠረት ማንነታቸው ያልታወቀ ታጣቂዎች ትንናት ሱዳን ድንበር አቅራቢያ ተኩስ የከፈቱበት አውቶብስ 28 ሰዎችን አሳፍሮ ነበር ።በአደጋው ስድስት ሰዎች ቆስለዋል ። ከአምስት ወራት በፊትም በዚሁ አካባቢ ተመሳሳይ አደጋ ደርሶ ነበር ። ባለፈው ህዳር በዚሁ አካባቢ ሚኒባስ ውስጥ በፈነዳ ቦምብ አራት ሰዎች ተገድለው ነበር ።
የፊታችን ሚያዚያ 18 ፣ 2006 ዓም አዲስ አበባ ውስጥ ሊካሄድ የታቀደው ፀረ ግብረሰዶማውያን ሰልፍ መሰረዙን የኢትዮጵያ ባለሥልጣናት ማስታወቃቸውን አሶስየትድ ፕሬስ ዘገበ ። ግብረ ሰዶማዊነት በሃገሪቱ ፕሬዝዳንት በይቅርታ ከማይታለፉ ወንጀሎች ዝርዝር ውስጥ እንዲገባ የህዝብ ተወካዮች ምክር ቤት ያቀረበው እቅድም ውድቅ መደረጉን የኢትዮጵያ መንግሥት ቃል አቀባይ አቶ ሬድዋን ሁሴንን መናገራቸውን ዜና አግልግሎቱ ዘግቧል ። ቃል አቀባዩ ግብረሰዶማውያኑን የሚቃወመው ሰልፍ የተወሰኑ ቡድኖች እንጂ የመንግሥት አጀንዳ አይደለምም ብለዋል ። በኢትዮጵያ ህግ ግብረ ሰዶማዊ ድርጊት በ15 ዓመት እስራት ያስቀጣል ። መንግሥት አሁን የተደነገገው ቅጣት በቂ ነው ብሎ እንደሚያምን አቶ ሬድዋን ተናግረዋል ። ለሚያዚያ 18 የታቀደውን ሰልፍ ከጠሩት ሁለት ቡድኖች የአንዱ ሃይማኖታዊ ቡድን ሊቀ መንበር አቶ ደረጀ ነጋሽ በኢትዮጵያ ቤተክርሲቲያን ውስጥ ያሉ ሰዎች መንግሥት ሰልፉን እንዲያስቆም ከጠየቁ በኋላ ሰልፉ መሰረዙን ገልጸዋል ። አቶ ደረጀ ሰልፉን በማደራጀታቸው ከግብረሰዶማውያን በኩል ዛቻ እንደሚሰነዘርባቸውም አስታውቀዋል ። ሆኖም በፀረ ግብረሰዶማውያን አቋማቸው እንደሚገፉበት ነው የተናገሩት ።
ጦርነት ከሚካሄድባት ደቡብ ሱዳን በየቀኑ ወደ አንድ ሺህ የሚደርሱ ስደተኞች ወደ ኢትዮጵያ እንደሚገቡ የተመድ አስታወቀ ። ከ 95 በመቶ በላይ የሚሆኑት ሴቶችና ህፃናት መሆናቸው የገለፀው ድርጅቱ ወንድ ልጆችና አዋቂ ወንዶች ግን መንገድ ላይ ማንነታቸው ባልታወቀ ታጣቂ ቡድኖች በግዳጅ ለውጊያ እንደሚመለመሉ ወይም እንደሚገደሉ የዓይን ምስክሮች መናገራቸውን አስታውቋል ። የተመ የስደተኞች ጉዳይ ከፈተኛ ኮሚሽን ቃል አቀባይ አሬይን ራምሪ ኢትዮጵያ የሚገቡት የደቡብ ሱዳን ስደተ|ኞች በጣም የተጎዱ መሆናቸውን ለዶቼቬለ ተናግረዋል ።
«አብዛናዎቹ ስደተኞች ኢትዮጵያ ለመድረስ ሶስት ሳምንታት ያህል በእግራቸው ይጓዛሉ ። አሁን በየቀኑ ከ800 እስከ አንድ ሺህ ሰዎች ይገባሉ ። ብዙውን ጊዜ የሚጓዙት ያለ ጫማ ነው ። ለረዥም ጊዜያት ምግብ አላገኙም ። ከላይኛው የናይል ግዛት ከሚመጡት 95 በመቶው ሴቶችና ህጻናት ናቸው ። በፍርሃት የተዋጡና የተራቡም ናቸው »
እንደ UNHCR እስከ 37 በመቶ የሚሆኑት ደግሞ በምግብ እጥረት የተጠቁና አስቸኳይ የህክምና እርዳታ የሚያሻቸው ናቸው።UNHCR እንደሚለው ግጭቱ ከተጀመረበት ጊዜ አንስቶ እስካሁን ወደ ኢትዮጵያ የተሰደዱት ደቡብ ሱዳናውያን ቁጥር ከ95 ሺህ ይበልጣል። ወደ 200 ሺህ የሚሆኑ ደግሞ ሱዳን ኡጋንዳ ና ኬንያ ይገኛሉ ። ከ800 ሺህ የሚልቁት ደግሞ በሃገር ውስጥ ተፈናቅለዋል ። 86 ሺህ የሚሆኑ ደቡብ ሱዳናውያን ኢትዮጵያ ውስጥ ባሉ 4 የስደተኞች መጠለያዎች ውስጥ የሚገኙ ሲሆን ወደ 10 ሺህ የሚጠጉት ደግሞ ድንበር ላይ በሚገኝ መጠለያ ውስጥ ናቸው ።
ጂቡቲ ከአምስት ዓመት በላይ ያሰረቻቸውን ኤርትራውያን ስደተኞችና ተገን ጠያቂዎች በሙሉ መልቀቋን የተመድ አወደሰ ።በድርጅቱ የኤርትራ የሰብዓዊ መብቶች ይዞታ ልዩ ዘጋቢ ሼይላ ኬታሩስ መንግሥት በጅቡቲው የናጋድ የፖሊስ አካዳሚ ተይዘው የቆዩትን ኤርትራውያን ወደ ስደተኞች መጠለያ ለማዛወር መስማማቱን በደሰታ መቀበላቸውን ትናንት አስታውቀዋል ። በነፃ የተለቀቁት 266 ኤርትራውያን ደቡብ ጅቡቲ ወደሚገኘው አሊ አዴህ መጠለያ እንደሚዛወሩም ተዘግቧል ። ባለፈው እሁድ ነበር የጅቡቲ መንግሥት ለአምስት ዓመታት ያሰራቸውን ኤርትራውያኑን ስደተኞችና ተገን ጠያቂዎች በነፃ ለመልቀቅ የተስማማው ። መንግስትን ለማግባባት የተባበሩት መንግሥታት የሰብዓዊ እርዳታዎች አስተባባሪ በምህፃሩ ኦቻ ና የተባበሩት መንግሥታት የስደተኞች ጉዳይ ከፍተኛ ኮሚሽን UNHCR እንዲሁም የሲቪል ማህበራት በጋራ ሲጥሩ ቆይተዋል ። የአሁን የመንግስት እርምጃ የጦር ምርከኞችን አይጨምርም ።
ምሥራቅ ዩክሬን ውስጥ መፍቅሬ ሩስያ ሚሊሽያዎች ዛሬ ስድስት ብረት ለበስ ወታደራዊ መኪናዎችን መያዛቸውን ዩክሬን አስታወቀች ። የዩክሬን መከላከያ ሚኒስቴር መኪናዎቹ እንዳይንቀሳቀሱ መጀመሪያ በአካባቢው ነዋሪዎች ከታገዱ በኋላ አክራሪ ኃይሎች እንደወሰዱዋቸው ዛሬ ተናግሯል። ወታደራዊ መኪናዎቹ ካራማቶርስክ በተባለው ከተማ የተቀሰቀሰውን የመገንጠል እንቅስቃሴ ለማስቆም ነበር የተሰማሩት ። አሶስየትድ ፕሬስ እንደዘገበው ደግሞ ፊታቸውን የሸፈኑ ወታደሮችን የጫኑ 6 ወታደራዊ ተሽከርካሪዎች ስሎቭያንስክ የተባለችው ከተማ ገብተዋል ። ከተማይቱ በዩክሬን ጊዜያዊ መንግስት ላይ ያመፁ ወገኖች የሚገኙባት ከተማ ናት ። አሶስየትድ ፕሬስ የጠቀሰው አንድ ሰው ወታደሮቹ ዩክሬንን ከድተው ከመፍቅሬ ሩስያዎቹ ጋር የተቀላቀሉ ወታደሮች ሳይሆኑ አልቀረም ብሏል ። ሰርጎ ገቦች የከተማይቱን የፖሊስ ጣቢያ ፅህፈት ቤትና የአስተዳደር ህንፃዎችን በመያዝ ምሥራቅ ዩክሬን ሰፋ ያለ የራስ ገዝ አስተዳደር እንዲሰጣትና ከሩስያም ጋር የቅርብ ግንኙነት እንዲመሰረት ጠይቀዋል ። ቢያንስ ስምንት በሚሆኑ የምሥራቅ ዩክሬን ከተሞች ተመሳሳይ እርምጃዎች ተወስደዋል ። የዩክሬን ጠቅላይ ሚኒስትር አርሴኒ ያትሴንዩክ ሩስያን አመጹን በማቀነባበር ወንጅለዋል ። ያትሴኒክ ሩስያ ከነዳጅ ዘይትና ከጋዝ በተጨማሪ አሁን ወደ ሽብርም እየላከች ነው ሲሉ ከሰዋል ። በዩክሬን የተባባሰው ቀውስ መንግሥት የበኩሉን እርምጃ እንዲወስድ የሚያደርግ ነው ስትል ዩናይትድ ስቴትስ አስታውቃለች የዋይት ሃውስ ቃል አቀባይ ጄይ ካርኒ
«የዩክሬን መንግሥት ህግና ሥርዓት የማስከበር ሃላፊነት አለበት ። በምሥራቅ ዩክሬን የሚካሄዱት ትንኮሳዎች መንግሥት እርምጃ እንዲወስድ የሚያደርጉ ሁኔታዎች እንዲፈጠሩ እያደረጉ ነው ።»
የተመድ ዋና ፀሃፊ ባን ኪሙን በጉዳዩ ላይ ከሩስያው ፕሬዝዳንት ባን ኪሙን በበኩላቸው ተጨማሪ ግጭቶች እንዳይከሰቱ በቃል አቀባያቸው ስቴፋን ዱጃሪክ በኩል ጥሪ አስተላልፈዋል ።
« ዋና ፀሃፊው በምሥራቅ ዩክሬን የሚካሄደው ብጥብጥ በጣም አሳስቧቸዋል ። ሁሉም ወገኖች ሁኔታው እንዳይባባስ የተቻላቸውን ሁሉ ጥረት እንዲያደርጉ እና ተጨማሪ ግጭቶችን እንዲከላከሉ ጥሬ አቅርበዋል ።»
የሰሜን አትላንቲክ የጋራ መከላከያ ቃል ኪዳን ድርጅት « ናቶ» በተባባሰው የዩክሬን ቀውስ ምክንያት ምሥራቅ አውሮፓ በሚገኙት አባል ሃገራቱ ተጨማሪ አውሮፕላኖች መርከቦችና ወታደሮችን እንደሚያሰማrra አስታወቀ ። የድርጅቱ ዋና ፀሃፊ አንደርስ ፎግ ራስሙሰን በነዚህ ሃገራት የአየር ክልሎች ተጨማሪ አውሮፕላኖች በውሀ ላይም መርከቦች እንደሚሰማሩና በየብስም የተጠናከረ ዝግጅት እንደሚደረግ ዛሬ ከድርጅቱ ፅህፈት ቤት ከብራሰልስ ተናግረዋል ። እነዚህ እርምጃዎችም አሁኑኑ ተግባራዊ እንደሚሆኑ አስታውቀዋል ። አስፈላጊ ሆኖ ከተገኘም በመቺዎቹ ሳምንታትና ወራት ተቸማሪ እርምጃዎች እንሰሚከተሉም ገልፀዋል ። ኔቶ ለእያንዳንዱን አጋር ጥበቃ እንደሚያደርግ ፤ የአባላቱን መሰረታዊ ደህንነትም ከሚያሰጋ ማናቸውም አደጋ እንደሚከላከልም ተናግረዋል ። ጀርመን ለዚሁ የኔቶ እቅድ አንድ የጦር መርከብና ስድስት ተዋጊ አውሮፕላኖችን በመስጠት የበኩሏን አስተዋጽኦ እንደምታደርግ አስታውቃለች ።
HM AA